PTTGC จับมือพันธมิตรเซ็น MOU ศึกษาความเป็นไปได้ผลิต-ขายสินค้า SOFTANOL
PTTGC จับมือพันธมิตร 2 ราย "Nippon Shokubai"-"Mitsui" เซ็น MOU ศึกษาความเป็นไปได้ผลิต-จำหน่ายผลิตภัณฑ์ SOFTANOL 
26 ธ.ค. 2560

บริษัท พีทีที โกลบอล เคมิคอล จำกัด (มหาชน) หรือ PTTGC ระบุว่า บริษัทได้ลงนามในบันทึกความเข้าใจ (MOU) กับบริษัท Nippon Shokubai Co., LTD (Nippon Shokubai) ซึ่งเป็นบริษัทผลิตเคมีภัณฑ์ชนิดพิเศษชั้นนำของโลกสัญชาติญี่ปุ่น และ บริษัท Mitsui &amp; Co., LTD (Mitsui) ซึ่งเป็นบริษัทชั้นนำและมีความแข็งแกร่งทางการตลาด เพื่อศึกษาความเป็นไปได้ในโครงการผลิตและจัดจำหน่ายผลิตภัณฑ์ Secondary Alcohol Ethoxylates (SOFTANOL) ซึ่งครอบคลุมถึงงานออกแบบวิศวกรรมเบื้องต้น (FEED: Front-End Engineering Design) ในประเทศไทย
สำหรับโครงการร่วมทุนดังกล่าวคาดว่าจะตั้งอยู่ในนิคมอุตสาหกรรมเหมราชตะวันออก จังหวัดระยอง โดย Nippon Shokubai จะนำความรู้ด้านเทคโนโลยีและการพัฒนาและการวิจัยเพื่อใช้ในการพัฒนาผลิตภัณฑ์  SOFTANOL เกรดต่างๆ
โดยบริษัทจะเป็นผู้จัดหาเอทิลีนออกไซด์ (EO) ซึ่งเป็นวัตถุดิบหลักให้กับโครงการ และ Mitsui ให้การสนับสนุนโครงการในด้านการขนส่งและ การจัดจำหน่าย SOFTANOL เป็นสารลดแรงตึงผิวเฉพาะมีคุณสมบัติในการชะล้างที่อุณหภูมิต่ำได้ดีและรวดเร็วง่ายต่อการใช้งานเนื่องจากมีความหนืดต่ำ รวมถึงมีความสามารถในการย่อยสลายทางชีวภาพได้ง่ายจึงถูกใช้เป็นวัตถุดิบสำหรับผลิตภัณฑ์หลากหลาย เช่น ผลิตภัณฑ์น้ำยาซักผ้าที่ใช้ในครัวเรือนและผลิตภัณฑ์ทำความสะอาดในโรงงานอุตสาหกรรม
ทั้งนี้ โครงการดังกล่าวสอดคล้องกับทิศทางและกลยุทธ์การดำเนินธุรกิจของ PTTGC ในการขยายธุรกิจเข้าสู่กลุ่มผลิตภัณฑ์ เคมีภัณฑ์ชนิดพิเศษที่มีมูลค่าเพิ่มสูงโดยนำผลิตภัณฑ์ภายในมาใช้เป็นวัตถุดิบเพื่อต่อยอดสร้างมูลค่าเพิ่มสู่ผลิตภัณฑ์ปลายน้ำ